Xorazm viloyatida tadbirkorlarga qulay sharoitlar yaratishga oid qoʻshimcha chora-tadbirlar toʻgʻrisida
(resolution, 2025-12-30)

Xorazm viloyatida kichik va oʻrta biznesni moliyaviy qoʻllab-quvvatlash hajmlarini kengaytirish orqali ustuvor yoʻnalishlarda, shu jumladan sanoat, xizmatlar va turizm, qishloq xoʻjaligida yuqori qoʻshilgan qiymatli raqobatbardosh mahsulotlar ishlab chiqarilishini tashkil etish va yangi ish oʻrinlarini yaratish maqsadida: 1. Tiklanish va taraqqiyot jamgʻarmasi “Biznesni rivojlantirish banki” ATBga besh yil muddatga 14 foiz stavkada 30 million AQSH dollari ekvivalentida kredit resurslarini ajratsin. Bunda, ushbu mablagʻlar oilaviy tadbirkorlikni rivojlantirish dasturlari, shuningdek, Oʻzbekiston Respublikasi Prezidentining 2023-yil 14-sentabrdagi “Kichik biznesni rivojlantirishni moliyaviy va institutsional qoʻllab-quvvatlash chora-tadbirlari toʻgʻrisida”gi PQ-306-son va 2023-yil 15-noyabrdagi “Aholini kichik va oʻrta biznesga keng jalb qilishning qoʻshimcha chora-tadbirlari toʻgʻrisida”gi PQ-366-son qarorlarida belgilangan tartib va mexanizmlar asosida: Xorazm viloyatida har bir mahallaning sanoat, xizmatlar, savdo va umumiy ovqatlanish, turizm, chorvachilik, parrandachilik, baliqchilik, hunarmandchilik, kasanachilik, zargarlik, qishloq xoʻjaligi mahsulotlarini yetishtirish, saqlash hamda qayta ishlash yoʻnalishlaridagi ixtisoslashuvidan kelib chiqib, kamida 10 ta loyihalarni amalga oshirish maqsadida; Xiva va Urganch shaharlari, Hazorasp, Xiva, Shovot, Bogʻot va Urganch tumanlarida zamonaviy savdo markazlari va bozorlar hamda ularga tutash hududlarda ishlab chiqarish binolari (angar va sexlar)ni qurish, turistik va gastronomik koʻchalarni rivojlantirish maqsadida tadbirkorlarga uzoq muddatli kredit, ijara va lizingga berish uchun yoʻnaltiriladi. 2. Belgilansinki, “Biznesni rivojlantirish banki” ATBga mazkur qaror doirasida kichik va oʻrta biznes subyektlari loyihalarini amalga oshirishda tijorat banklari hamda “Tadbirkorlikni rivojlantirish kompaniyasi” AJga resurslarni joylashtirishga ruxsat beriladi. 3. Mahallabay ishlash va tadbirkorlikni rivojlantirish agentligi Iqtisodiyot va moliya vazirligi hamda Xorazm viloyati hokimligi bilan birgalikda bir oy muddatda Xorazm viloyatidagi 531 ta mahallada amalga oshiriladigan loyihalar dasturini ishlab chiqsin. 31. Xorazm viloyatida joylashgan davlat aktivlari va qishloq xoʻjaligiga moʻljallanmagan yer uchastkalarini sotish jarayonlarini jadallashtirish va tadbirkorlik subyektlariga qoʻshimcha imkoniyatlar yaratish maqsadida, shunday tartib oʻrnatilsinki, unga muvofiq: davlat koʻchmas mulk obyektlarini sotib olgan xaridor oldi-sotdi shartnomasi tuzilgan kundan boshlab uch oy ichida sotib olish toʻlovlarini toʻliq amalga oshirsa, sotib olish toʻlovlari summasidan 25 foiz miqdorida chegirma beriladi; davlat aktivlari boʻyicha toʻlovlar, ularning miqdoridan qatʼi nazar, 5 yil ichida teng ulushlarda boʻlib-boʻlib toʻlanadi. 4. Aholini kichik va oʻrta biznesga keng jalb qilish boʻyicha respublika komissiyasi (J.A. Qoʻchqorov) Xorazm viloyati hokimi J.R. Raximov bilan birgalikda: mazkur qarorning 3-bandida nazarda tutilgan dasturlarni tasdiqlasin hamda har oy yakuni bilan ularning amalga oshirilishini muhokama qilib borsin; har chorak yakuni bilan Oʻzbekiston Respublikasi Prezidentiga amalga oshirilayotgan ishlar samarasi va natijadorligi toʻgʻrisida axborot berib borsin. 5. Qaror ijrosini har chorakda muhokama qilib borish, ijro uchun masʼul idoralar faoliyatini muvofiqlashtirish va nazorat qilish Bosh vazir oʻrinbosari J.A. Qoʻchqorov hamda Xorazm viloyati hokimi J.R. Raximov zimmasiga yuklansin.